Jaga privasi 'ketat-ketat'
Selepas hampir 15 tahun menyepikan diri daripada dunia hiburan, pelakon Syarul Ezani kini kembali aktif dan mula mencuri perhatian peminat melalui kemunculan semula dalam beberapa drama bersiri. Syarul yang kali terakhir dilihat dalam dunia seni menerusi filem Kami The Movie, kini membintangi beberapa drama terbitan TV3 seperti Hati Tercarik Luka dan Mentua. Syarul atau yang nama penuhnya Syarul Ezani Mohamed Ezzudeen mendedahkan sepanjang tempoh 'menghilang' dari radar industri seni, beliau tidak pernah mendirikan rumah tangga dan lebih selesa menyimpan kemas hal peribadinya. Pada usia 35 tahun, Syarul belum berkahwin dan mengakui faktor ekonomi menjadi antara punca mengapa dia belum menamatkan zaman bujang. "Saya tak pernah berkahwin dan melalui perkara sama seperti orang lain dalam generasi saya yang perlu berdepan kepayahan hidup. "Saya ada komitmen yang perlu difikirkan, perlu berdepan kenaikan harga barang serta bekerja untuk meneruskan hidup," katanya. Tambah Syarul, dia menegaskan soal hati dan perasaan adalah sesuatu yang tidak akan dibincangkan secara terbuka kepada khalayak. Syarul memegang falsafah hidup yang mana beliau memilih untuk menjaga privasi dengan ketat dan hal ini sudah lama menjadi pegangan hidupnya. "Saya mempunyai falsafah hidup yang mana saya memilih untuk tidak menceritakan kehidupan peribadi dan saya sejenis orang yang 'follow the flow'. "Itu adalah saya, di mana saya sangat menjaga privasi dan tidak terbuka berkongsi mengenai itu," katanya. Syarul berkongsi perkara itu ketika ditemui pada sesi penggambaran drama One Cent Thief 2 di Bandaraya Malaysia, Kuala Lumpur, baru-baru ini. Walaupun memilih tidak berkongsi hal peribadi, Syarul tidak menolak kemungkinan untuk berubah fikiran pada masa hadapan. Menurutnya, sifat manusia sentiasa berubah dan mungkin suatu hari nanti dia lebih terbuka berkongsi mengenai kehidupan peribadinya. "Bagi saya, itu adalah pilihan diri masing-masing. Sebagai selebriti, tingkah laku kita diperhatikan orang, jadi kita perlu menjadi contoh baik kepada orang ramai. Tetapi, sekarang saya memilih lebih privasi," katanya. Kata Syarul, salah satu punca utama mengapa dia begitu berhati-hati dalam berkongsi kehidupan peribadinya adalah kerana kebimbangannya terhadap penyakit ain atau dengki. Syarul percaya menceritakan terlalu banyak mengenai diri sendiri boleh menarik perhatian negatif daripada pihak yang tidak menyukai kita. "Pada saya, setiap orang ada kehidupan peribadi, aib dan sebagainya. Kadang-kadang kita tak tahu ada orang dengki dengan kita. "Bila kita bercerita mungkin ada orang suka dan mungkin ada orang tak suka. Dari situ mula datangnya penyakit ain dan sebagainya," katanya. Walaupun Syarul tidak aktif di televisyen atau layar perak selama lebih sedekad, beliau tetap mengikuti perkembangan industri seni tanah air dari jauh. Kini, dengan kembalinya beliau dalam dunia lakonan, ramai peminat mula menyedari perubahan gaya lakonannya yang lebih matang dan mendalam, seiring pengalaman hidup yang dilaluinya. Bercerita mengenai pembabitannya dalam drama siri One Cent Thief 2, Syarul berkata, kemunculannya dalam siri itu dia berpeluang memegang watak sebagai anggota polis. "Sebelum masuk set saya mengikuti beberapa latihan seperti cara memegang pistol dengan betul, aksi pertahankan diri, pergerakan polis, termasuk bagaimana saya ingin membawa karakter ini dengan baik. "Sudah tentu persiapan rapi perlu dibuat kerana saya enggan mensia-siakan peluang yang diberikan ini," katanya.